LV Eiropas Savienības Oficiālais Vēstnesis C 267/46

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 267/16)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“AGNEAU DE LOZÈRE”

EK Nr.: FR/PGI/005/0501/06.10.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Institut National des Appellations d'Origine (I.N.A.O.) Adrese: 51, rue d'Anjou F-75008 Paris Tālr.: (33) 153 89 80 00 Fakss: (33) 142 25 57 97 E-pasts: info@inao.gouv.fr

2. Grupa:

Nosaukums: Association Viande d'Agneau de Lozère (A.V.A.L.) Adrese: c/o Cobevial Avenue Pierre Sémard F-48100 Marvejols Tālr.: (33) 466 32 43 08 Fakss: (33) 466 32 04 02 E-pasts: cobevial-48@wanadoo.fr Sastāvs: ražotāji/pārstrādātāji ( X ) citi ( X )

3. Produkta veids:

1.1. grupa: Svaiga gaļa (un subprodukti)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Agneau de Lozère”

4.2. Apraksts: Produkta raksturīgās īpašības ir šādas.

šķirne: Blanche du Massif Central.

Dzīvnieku veids: jēri (vīriešu un sieviešu kārtas) ir jauni un viegli. Jēru vecums ir uz robežas starp piena jēra vecumu un ar zāli barojamā jēra vecumu. Tos nenošķir no mātēm līdz brīdim, kad tos izņem no saimniecības, jēri turpina zīst māti līdz dabīgās zīdīšanas pārtraukšanai, un tie nekad nesaņem mākslīgo piena maisījumu.

Audzēšanas metode: audzēšanas sistēma ir ekonomiska, tās pamatā ir AĢIN zonas ganību resursu optimāla izmantošana. Sistēmas mērķis ir panākt, lai ganāmpulks iespējami vairāk uzturētos ganībās. Sistemātiska ganību platību izmantošana saimniecībās garantē produkta īpašo kvalitāti: šie jēri atšķiras no intensīvākas lopkopības apgabalos audzētiem jēriem, jo to mātes ganās platībās, kuras ir maz apstrādātas ar mēslošanas līdzekļiem un kurām ir daudzveidīga veģetācija, kas ar mātes piena starpniecību ietekmē jēru gaļas kvalitāti.

Jērus kauj vecumā, kas nepārsniedz 130 dienas.

Liemeņu īpašības ir šādas:

jēra liemeņa svars no 7 līdz 19 kg,

uzbūve: U, R, O atbilstīgi EUROP tabulai,

tauku slānis: 2. un 3. klase atbilstīgi EUROP tabulai,

krāsa: sārti balta,

tauku kvalitāte: balti stingras un elastīgas konsistences tauki.

Jēra gaļu pārdod svaigu:

liemeņos vai pusliemeņos,

lielās daļās,

mazākos gabalos, kas ir gatavi sagriešanai (Prêt A Découper, PAD),

mazumtirdzniecības vienībās (Unité de Vente Consommateur, UVC).

4.3. Ģeogrāfiskais apgabals: Jēri piedzimst, tiek audzēti un nokauti AĢIN apgabalā.

AĢIN “Agneau de Lozère” apgabalu nosaka šādi kritēriji.

Blanche du Massif Central (BMC) šķirnes aitas.

— Izmantotais kritērijs: BMC šķirnes aitu skaits — vairāk nekā 500 BMC aitas katrā teritoriālajā vienībā.

Kalnu platības, kurās augstums virs jūras līmeņa pieaug augstumu dienvidaustrumu/ziemeļrietumu virzienā.

— Izmantotais kritērijs: teritoriālās vienības atrodas augstumā virs 800 metriem vai augstumā no 600 līdz 800 metriem virs jūras līmeņa.

Zemas produktivitātes ganību platības, kas atrodas uz ziemeļrietumu/dienvidaustrumu ass.

— Izmantotais kritērijs: vairāk nekā 20 % neproduktīvo pastāvīgo pļavu.

Nav vulkāniskas izcelsmes augšņu, kuru esība veicina intensīvāku audzēšanu ar lielāku dzīvnieku blīvumu uz hektāru.

Ģeogrāfiskajā apgabalā ietilpst 259 pašvaldības, kas atrodas četros departamentos.

— Lozēras [Lozère] departaments (48): viss departaments, t.i., 185 pašvaldības.

— Kantalas [Cantal] departaments (15): 33 pašvaldības: Alleuze, Anglards-de-Saint-Flour, Anterrieux, Celoux, Chaliers, Chaudes-Aigues, Chazelles, Clavieres, Coren, Deux-Verges, Espinasse, Faverolles, Fridefont, Jabrun, Lieutades, Lorcieres, Loubaresse, Maurines, Mentieres, Montchamp, Rageade, Ruynes-en-Margeride, Saint-Georges, Saint-Just, Saint-Marc, Saint-Martial, Saint-Remy-de-Chaudes-Aig, Saint-Urcize, Soulages, Tiviers, Trinitat, Vabres, Vedrines-Saint-Loup.

— Ardešas [Ardèche] departaments (07): 11 pašvaldības: Borne, Cellier-du-Luc, Laval-d'Aurelle, Laveyrune, Lesperon, Malarce-sur-la-Thines, Montselgues, Saint-Alban-en-Montagne, Saint-Etienne-de-Lugdares, Saint-Laurent-les-Bains, Sainte-Marguerite-Lafiger.

— Augšluāras [Haute Loire] departaments (43): 30 pašvaldības: Alleyras, Ally, Arlet, Auvers, Besseyre-Saint-Mary, Chanaleilles, Charraix, Hastel, Chazelles, Croisances, Cronce, Cubelles, Desges, Esplantas, Ferrussac, Grezes, Langeac, Monistrol-d'Allier, Pebrac, Pinols, Prades, Saint-Austremoine, Saint-Christophe-d'Allier, Saint-Prejet-d'Allier, Saint-Venerand, Saugues, Tailhac, Thoras, Vazeilles-près-Saugues, Venteuges.

4.4. Izcelsmes apliecinājums: Produkta izsekojamība ir garantēta no dzīvnieka dzimšanas līdz gaļas pārdošanai patērētājiem. Audzētājiem ir pienākums uzturēt audzēšanas reģistru un marķēt dzīvniekus atbilstoši noteikumiem.

Dzīvniekus, uz kuriem neattiecas AĢIN pasākumi, marķē ar sarkanu krustu uz muguras.

Dzīvniekiem, uz kuriem attiecas AĢIN pasākumi, ir īpaša krotālija ar norādi uz AĢIN.

Dzīvu dzīvnieku izsekojamību nodrošina dzīvnieka numurs.

Liemeņu izsekojamību nodrošina kautuves numurs (kopā ar dzīvnieka numuru), bet gaļas gabalu izsekojamību — gaļas gabalu partijas numurs.

4.5. Ražošanas metode: Lai varētu ražot Lozēras jēra gaļu, saimniecībai jāsaņem attiecīgā atļauja.

Jērus iegūst no Blanche du Massif Central šķirnes aitām un tādas pašas šķirnes teķiem. Selekcijas pašreizējie uzdevumi ir uzlabot aitu māšu īpašības, piena vērtību (jo pienam ir ietekme uz tauku kvalitāti un krāsu), auglību, augšanas tempu un jo īpaši uzlabot liemeņu kvalitāti (uzbūvi un tauku daudzumu).

Intensitāte ir mazāka par 1,4 ganāmpulka vienībām uz hektāru, t.i., mazāka par 10 aitām uz hektāru (pļavas, ganības: virsāji, pamežs, kalnu vasaras ganības).

Ēku iekšējā platība uz vienu nobarojamo aitu ir 1,5 m2, ja ēka ir aprīkota ar tradicionālām silēm vai barības galdiem, kas šķērso ēku perpendikulāri centrālajai ejai. Ja ēka ir aprīkota ar barības galdiem, platība ir tikai 1,3 m2 uz vienu aitu.

Jēru māšu barošana

Kvantitatīvā ziņā ganību resursu attīstību ierobežo klimatiskie apstākļi (aukstums ziemā, sausums vasaras periodos), kas samazina ganību skaitu un to izmantošanas ilgumu. Tādējādi atkarībā no gada perioda un no dzīvnieku fizioloģiskām vajadzībām audzētāji izmanto vai nu pļavas, vai ganības. Tomēr pļavu un ganību optimāla izmantošana ir cieši saistīta ar abu šo elementu apvienošanu un to papildināšanu ar citām barības vielām, ko iegūst no ganībām, pļavām, lopbarības kultūrām vai žāvētas lopbarības.

Audzētāji cenšas paši sagādāt lopbarību (siens, svaiga pļavu zāle). Tādējādi AĢIN apgabalā tiek iegūti 100 % no patērētās lopbarības, izņemot žāvēto lucernu, kas ir obligāts olbaltumvielu avots. Lopbarībai jābūt vai nu ražotai, vai pirktai AĢIN apgabalā. Tomēr pirktās žāvētās lucernas daudzums nedrīkst pārsniegt 10 % no patērētās lopbarības.

Jēru barošana

Jērus pirmajās dzīves dienās baro vienīgi ar mātes pienu: tie zīž māti līdz dabīgās zīdīšanas pārtraukšanai. Jēru barošana ir vismaz divas reizes dienā, lai veicinātu iespējami ilgāku laktāciju. Jērus nenošķir no mātēm līdz pat jēru izņemšanai no saimniecības kaušanas nolūkā.

Audzēšanas perioda beigās papildus mātes pienam jēriem var dot papildu barības vielas, no kurām vismaz 50 % ir graudaugi un to blakusprodukti. Papildu barības vielas nedrīkst veidot vairāk kā 31 % kopējā uzturā, un tām nav obligāti jābūt no AĢIN apgabala.

Kaušana un sadalīšana

Jērus kauj AĢIN apgabalā. Tos var sadalīt ārpus AĢIN apgabala robežām. Gaļu var iepakot plēvē, vakuumā vai modificētā atmosfērā.

4.6. Saikne: BMC ir izturīga šķirne, kas izaudzēta par tīru šķirni

Vēsturiski Blanche du Massif Central (BMC) šķirni uzskata par vienu no atzariem, kurš izveidojies no lielas aitu populācijas ar nosaukumu “Caussenards”, kas vairāk nekā 2 000 gadu garumā apdzīvoja Causses kalnus — sausus reģionus ar akmeņainu, nabadzīgu augsni, kuri no dienvidiem un dienvidrietumiem robežojas ar Centrālo masīvu.

Pēdējās desmitgadēs ir radies termins “Blanc de Lozère”, kas atspoguļo Margeride apgabalā mītošās populācijas evolūciju, audzētājiem cenšoties no labākajiem ganāmpulkiem iegūt lielākus un labāk nobarotus dzīvniekus.

Tā kā ģeogrāfiskais apgabals, kurā audzēja šīs šķirnes dzīvniekus, pārsniedza tā apgabala robežas, kurā šķirne sākotnēji tika radīta, šķirne ieguva plašāku nosaukumu — “Blanche du Massif Central” (BMC).

BMC priekšrocības audzēšanā — šķirnei piemītošās īpašības padara šīs šķirnes dzīvniekus īpaši labi pielāgotus teritorijai

BMC šķirne ir labi pielāgota teritorijas dažādajiem, dažkārt smagajiem, apstākļiem; tie ir dzīvnieki, kas gandrīz pilnībā audzēti brīvā dabā sausos neauglīgos reģionos vai kalnos ar kontinentālam klimatam tuvākiem apstākļiem. Rezultātā aitas spēj dzīvot vissliktākajos klimatiskajos apstākļos uz kalnu plato bez patvēruma, pārtiekot no tā, ko tās atrod, un turklāt spēj pārvarēt lielus attālumus, lai atrastu labākas ganības.

Lozērā gaļas ražošanas nozarē BMC šķirnes dzīvnieku pārsvars salīdzinājumā ar citām aitu šķirnēm galvenokārt izskaidrojams ar BMC šķirnes izturību. AĢIN apgabals ietekmē šīs gaļas kvalitāti, jo tas nosaka šajā reģionā audzēto jēru māšu un jēru uztura specifiku.

BMC šķirne, kas ir saglabājusi savas īpašības, šodien ļoti cieši saistās ar šo teritoriju.

Ganību izmantošanas svarīgums audzēšanā

Audzēšanas sistēma (ganīšana ganībās), kas ir AĢIN jēru audzēšanas pamatā, ir ekonomiska un balstās uz vietējo resursu (svaiga pļavu zāle, siens un dzīvnieku patērēti graudaugi) optimālu izmantošanu.

Šajā sistēmā tiek izmantotas tādas platības, kas, atšķirībā no ganīšanas pļavās, no saimnieciskā viedokļa ir maz piemērotas vai nemaz nav piemērotas apstrādei ar tradicionālām mehāniskām metodēm. Ganību platības ļoti maz vai nemaz nav izmantojamas citiem lopkopības dzīvniekiem, piemēram, liellopiem.

Produkts “Agneau de Lozère” apvieno augstu kvalitāti, ko rada šķirnes tīrība un dzīvnieku uztura daudzveidība, un ar vidi saistītos apsvērumus, jo audzēšanas metožu pamatā ir dabas vide un senas tradīcijas.

Plaši pazīstams produkts

Neraugoties uz to, ka BMC šķirne pieder pie izturīgām šķirnēm, šīs šķirnes dzīvnieku gaļa tiek atzīta par labāko franču izturīgo šķirņu vidū. Tāpēc aitu audzētāji saglabā šo šķirni, nekrustojot to ar citām šķirnēm.

Šodien “Agneau de Lozère” gaļai ir ļoti laba slava, kā to apliecina dažādi raksti presē (plaša profila un specializētā presē) un vadošie šefpavāri (David Van Laer, Philippe Groult). Pasaulē pazīstamie vietējo restorānu pavāri atzīst, ka Lozēras jēra gaļa ir ar zīdainu ādu, smalku un stingru tekstūru un zāles aromātu.

4.7. Pārbaudes struktūra:

Nosaukums: Qualisud, Organisme certificateur agréé EN 45011 Adrese: 2, rue des Remparts F-40000 Mont-de-Marsan Tālr.: (33) 558 06 15 21 Fakss: (33) 558 75 13 36 E-pasts: qualisud@wanadoo.fr

4.8. Marķējums: Produkta nosaukums: “Agneau de Lozère”.

Marķējumā jāizmanto AĢIN logotips vai norāde “Indication Géographique Protégée” (Aizsargāta ģeogrāfiskās izcelsmes norāde).

(1) OV L 93, 31.3.2006., 12. lpp.